Ringrever på ferde - ring politiet!

GJERDRUM (VG) Kast på ring, kast på ring, kast på hvem du vil - bare ikke på onkel politi!

31. juli 2013

Artikkelen er over syv år gammel

POLITIVEDTEKTER: Kommunene kan regulere samfunnsområder som lov og orden, dyr, barn, pantelån m. m. til lokale forhold gjennom å vedta politivedtekter.

Vedtektene bygger på et standardformular fra Justisdepartementet, og gjelder inntil nye er vedtatt.

Men man straffes ikke om paragrafene er utenfor områdene som politiloven av 1995 sier vedtektene skal regulere. Dermed er det flere vedtekter som i praksis ikke er forbudt i dag.

Er det uoverensstemmelse mellom politivedtekten og sentralt gitt lovgivning, går lovgivningen foran. Kilde: Lovdata.no Vis mer

Av Skurke-Siri

Hvis du er gira på en runde med ringspill i sommer, bør du passe på: I Gjerdrum kommune er det ikke lov å kaste på ring.







- Vi prøver jo å ta et slag i ny og ne, men vi gjør det jo stort sett i stua. Det hadde vært mye bedre om vi kunne vært ute, spesielt om sommeren, sier Siv Elen Sundby (47), som bor i akershuskommunen.

VG skrev i går om landets 428 politivedtekter, som i flere kommuner er så utdaterte at det blir vanskelig å holde seg innenfor loven i 2013.

Må søke om tillatelse

I går besøkte vi Eidsberg kommune for å spille fotball, vise oss maskert, koste tørr asfalt og slå ball - til tross for at det er forbudt i østfoldkommunen.

En times kjøretur nordøstover, forbi jorder, bilverksteder og bensinstasjoner - kommer vi til Gjerdrum kommune, hvor vedtektene er fra 1968.

Her fortsetter de kuriøse forbudene:

I denne kommunen må du få tillatelse av politiet for å kaste på ring - i likhet med maskerade, sirkus, skytebane og karusellvirksomhet. Og du bør planlegge godt, søknaden må sendes minst åtte dager før!

Artikkelen fortsetter under bildet...

RINGREVER: Noe nølende blir Siv Elen Sundby (47) og Eva Birkeland (54) med på en omgang med ringspill bak en husvegg i Gjerdrum sentrum. Vanligvis kaster de ringer i stua for å holde seg innenfor loven. Foto: HELLE HOÅS GANNESTAD/VG



Siv Elen Sundby (47) og Eva Birkeland (54) er derfor litt skeptiske da VG byr opp til en runde midt på lyse dagen.

- Jeg er oppvokst i Holter, og der var det fritt frem for det meste. Derfor er det litt tragisk å komme hit, tilbake til forbudstiden, sier Birkeland.

SJEKK POLITIVEDTEKTENE I DIN KOMMUNE HER!

Forbud til tross - vi frister med en gratisrunde: Da slipper vi nemlig å betale femti kroner til kommunekassen.

ESS I ERMET: Kortentusiast Daniel Hopen (21) har bodd i Gjerdrum hele livet. Forbud til tross - han takket ja til et slag med vri-åtter. Foto: HELLE HOÅS GANNESTAD/VG

- Etter at jeg flyttet hit har jeg jo mistet teken helt, sier Sundby, etter en suveren sisteplass.

- Bryr meg

I Gjerdrum kan du bare glemme å lære minsten hvordan han kan lage sin egen sprettert. Dingsen er nemlig ulovlig å bruke. Og hvis poden insisterer på å leke Robin Hood, må pil og bua benyttes innenfor husets fire vegger.

Du kan heller ikke dele ut eller spre aviser uten å ha tillatelse av politiet. Hvis du vil spille et slag vri-åtter i parken, bør du sørge for at onkel politi har lagt seg: Her er det forbudt å spille kort på offentlig sted.

- Nei, vet du hva, det bryr jeg meg ikke noe om. Jeg regner med at politiet har bedre ting å gjøre, sier kortentusiast Daniel Hopen (21), som har bodd i Gjerdrum hele livet.

Pass opp for saftsalg

Om vinteren er det ikke lov å ha snøballkrig, og hvis poden har lyst til å selge saft i nabolaget, bør du passe på så han ikke havner i kasjotten: Selv for kortere tid er det ikke lov å drive «forretning» på offentlig sted.

Artikkelen fortsetter under bildet...

FRI SOM FUGLEN: Vi dro til nabokommunen Nannestad for å bekjenne våre synder, men lensmann Bjørn Hoff i Nannestad og Gjerdrum var heldigvis i det gode hjørnet. Foto: HELLE HOÅS GANNESTAD/VG



Hvis 13-åringen streifer gatelangs etter klokken 20.00 i slutten av april, kan du risikere å få ham levert på døren.

- Bør ikke gjenta seg

Med flere lovbrudd på samvittigheten, tar VG turen til politistasjonen i nabokommunen Nannestad. Lensmann Bjørn Hoff blir tatt på sengen da skurken tropper opp uten advarsel.

Vi legger kortene på bordet, og innrømmer både ringkasting, kortspill og utdeling av gratis aviser.

- Vi setter veldig pris på at vi blir orientert om slike ting på forhånd. Heldigvis er jeg i det gode hjørnet i dag, men det bør ikke gjenta seg, sier Hoff.

- Så jeg trenger ikke å bekymre meg for straff?

- Haha, i disse sommerdager skal du slippe det.

Publisert: 31.07.13 kl. 16:16

Mer om Utrolige historier